**ΜΑΛΔΙΒΕΣ**

|  |
| --- |
|  |
| **Συντάκτης: ΜΑΡΚΙΑΝΟΣ ΕΜΜΑΝΟΥΗΛ, ΓΡΑΜΜΑΤΕΑΣ ΟΕΥ Α’** |

**Σύνοψη.**

Η ανάπτυξη των Μαλδιβών είναι ισχυρή και αναμένεται να παραμείνει έτσι για όλο το 2019, με κύριες συνιστώσες τον τουρισμό, το εμπόριο και τις κατασκευές.

Οι Μαλδίβες ωστόσο, παραμένουν ιδιαίτερα ευάλωτες, εξαιτίας του μεγάλου και αυξανόμενου δημόσιου χρέους τους και των ισχυρών πιέσεων από την παγκόσμια οικονομική αναταραχή αποτέλεσμα των αυξανόμενων τάσεων προστατευτισμού. Οι ανισορροπίες αυτές δημιουργούν την ανάγκη για επείγουσες δράσεις, που θα έχουν ως στόχο τη διατήρηση της οικονομικής και πολιτικής σταθερότητας.

Η κύρια πρόκληση της νέας κυβέρνησης είναι να διαχειριστεί τις δημοσιονομικές και εξωτερικές ανισορροπίες, δεδομένου του μικρού μεγέθους της εγχώριας οικονομίας και των αυστηρότερων παγκόσμιων χρηματοοικονομικών συνθηκών, ενώ παράλληλα βρίσκονται σε εξέλιξη μεγάλα έργα υποδομών.

**Μακροοικονομικά στοιχεία**

Ετήσιος ρυθμός ανάπτυξης 2018-19 9,1%

Ονομαστικό ΑΕΠ (2017) 6,9 δις $

ΑΕΠ κατά κεφαλή(2017) 11.151 $

Πληθυσμός κάτω του ορίου της φτώχειας (2016) 8,2%(<$5,5/ημέρα)

Εργατικό Δυναμικό (2017) 222.200.

Ανεργία (2019) 3,53%

ΑΕΠ ανά τομέα (2015)

Γεωργία 3,0%

Βιομηχανία 16,0%

Υπηρεσίες 81,0%

Πληθωρισμός(2019) 0,2%

Βασικό Τραπεζικό Επιτόκιο (2017) 7,00%

Ευκολία Επιχειρείν (WΒ-2019) 139η

Eξαγωγές Αγαθών.(2016) $256,2 εκατ.

Εισαγωγές Αγαθών.(2016) $2,125 δις

Κύριοι Εισαγ. Εταίροι (2017) Η.Α.Ε.(17,1%),Ινδία 13.5%, Σιγκαπούρη 13.3%,Κίνα 10.8%

Εισροές ΑΞΕ (2015) $324 εκατ.

Εξωτερικό Χρέος % ΑΕΠ (31.12.2018) 24%

Δημόσιο Χρέος/ΑΕΠ (2018) 70,0%

Δημοσιονομικό Έλλειμμα/ΑΕΠ ( 2018) 4,3%

Εθν. Εισόδημα (2016) $ 1.19 δις

Δημ. Δαπάνες (2016) $ 1,64 δις

Συναλλαγματικά αποθέματα( 2018) $ 758 εκατ.

Πηγές: ΟΟΣΑ (2019), ΔΝΤ ( Staff Country Report - 2019), Παγκόσμια Τράπεζα

**Γενικά.**

Οι Μαλδίβες (ΟΟΣΑ 2019) έχουν πληθυσμό 440.000 κατοίκων διασκορπισμένων σε 188 κοραλλιογενή νησιά (atolls). Η χώρα αποτελεί υπόδειγμα επιτυχούς ανάπτυξης, απολαμβάνοντας ισχυρά οικονομικά μεγέθη, σε συνδυασμό με σημαντική ανάπτυξη των υποδομών αλλά και της αεροπορικής σύνδεσης της χώρας με τον έξω κόσμο. Προσφέρει υψηλής ποιότητας και οικονομικά προσιτές δημόσιες υπηρεσίες για τον πληθυσμό της, με εντυπωσιακούς δείκτες υγείας και εκπαίδευσης. Το 65% του πληθυσμού είναι κάτω των 35 ετών, ενώ υπάρχει εξαιρετικά υψηλό ποσοστό πρόσβασης στο διαδίκτυο. Το ποσοστό του εγγράμματου πληθυσμού προσεγγίζει το 100% και το προσδόκιμο ζωής βρίσκεται άνω των 77 ετών.

Το κατά κεφαλήν ΑΕΠ της χώρας ανήλθε σε 11.151 δολάρια ΗΠΑ το 2017, σε σύγκριση με τα 200 δολάρια που ήταν το 1978. Η αύξηση του πραγματικού ΑΕΠ την τελευταία πενταετία ήταν κατά μέσο όρο 6,3%, ενισχυμένο από τις κατασκευές, τον τουρισμό, τις επικοινωνίες, τις μεταφορές και την αλιεία.

Οι σημερινές αναπτυξιακές προκλήσεις των Μαλδιβών οφείλονται στους κινδύνους από την κλιματική αλλαγή και την περιβαλλοντική βιωσιμότητα σε σχέση και με τα αυξανόμενα εγχώρια επίπεδα στερεών αποβλήτων. Οι σχεδόν μισοί οικισμοί και τα δύο τρίτα των κρίσιμων υποδομών βρίσκονται σε απόσταση 100 μέτρων από την ακτογραμμή , με αποτέλεσμα να απειλούνται άμεσα από την άνοδο της στάθμης της θάλασσας.

Η μορφολογία του εδάφους οδηγεί σε πληθυσμό διασκορπισμένο σε πολλά μικρά νησιά, γεγονός που δυσχεραίνει την παροχή υπηρεσιών και μπορεί να περιορίσει τις ευκαιρίες δημιουργίας θέσεων εργασίας και οικονομικής διαφοροποίησης. Η έντονη αστυφιλία (το ήμισυ περίπου του πληθυσμού βρίσκεται εγκατεστημένο στην πρωτεύουσα), έχει προκαλέσει υψηλά επίπεδα ανεργίας στους νέους (15,2%) και ιδιαίτερα στην πρωτεύουσα (Malé), καθώς και χαμηλά ποσοστά συμμετοχής των γυναικών στο εργατικό δυναμικό. Ο συνδυασμός της υψηλής ανεργίας και των περιορισμένων ευκαιριών απασχόλησης για τους νέους έχει καταστήσει μερίδα του πληθυσμού ευάλωτη σε αρνητικές κοινωνικές επιρροές όπως, η χρήση ναρκωτικών και δραστηριότητες που συνδέονται με ‘‘συμμορίες’’.

Για να ανταποκριθεί σε αυτές τις προκλήσεις, η κυβέρνηση ξεκίνησε νέα αναπτυξιακή στρατηγική. Η στρατηγική αυτή περιλαμβάνει σημαντικές επενδύσεις υποδομών στα μεγαλύτερα νησιά με στόχο την βελτίωση στις παροχές βασικών δημόσιων αγαθών, στην προστασία των νοικοκυριών από τις επιπτώσεις της κλιματικής αλλαγής και των φυσικών καταστροφών καθώς και στην δημιουργία οικονομικών ευκαιριών για τους νέους.Η εφαρμογή της έχει θέσει τον κατασκευαστικό κλάδο ως τον βασικό μοχλό οικονομικής ανάπτυξης. Όμως η στρατηγική αυτή αποδείχτηκε ιδιαίτερα δαπανηρή και οδήγησε σε αύξηση του χρέους και εξασθένηση της δημοσιονομικής θέσης. Αν και ο κατασκευαστικός κλάδος θα συνεχίσει να οδηγεί την ανάπτυξη βραχυπρόθεσμα, ο τουρισμός θα παραμείνει για τις προσεχείς δεκαετίες ο κύριος μοχλός οικονομικής μεγέθυνσης.

Μετά την νίκη του στις προεδρικές εκλογές του 2018, ο μετριοπαθής νεοεκλεγμένος Πρόεδρος Mohamed Solih, δεσμεύθηκε να αποκαταστήσει τους δημοκρατικούς θεσμούς και την ελευθερία του Τύπου, να αποκαταστήσει το δικαστικό σύστημα και να προστατεύσει τα θεμελιώδη ανθρώπινα δικαιώματα. Επίσης, υψηλή προτεραιότητα στην ατζέντα της νέας κυβέρνησης αποτελεί η αλλαγή του κλίματος.

**Οικονομία.**

**Η ανάπτυξη έφτασε το 9,1% το 2018**, σε σύγκριση με 6,9% την ίδια περίοδο το 2017. Ωστόσο μετά την έντονη ανάπτυξη του 2018, το ΔΝΤ προβλέπει ρυθμό ανάπτυξης έως 6,5% το 2019 και 6,0% το 2020.

**Ο τουρισμός** συνέβαλε κατά 2,1 ποσοστιαίες μονάδες στην ανάπτυξη του ΑΕΠ(2018), ακολουθούμενος από το εμπόριο και τις κατασκευές. Οι αφίξεις τουριστών και διανυκτερεύσεων αυξήθηκαν κατά 6,8% και 10,2% αντιστοίχως, ενισχυμένες από επενδύσεις υποδομών στο διεθνές αεροδρόμιο, δημιουργία νέων θέσεων εργασίας και επέκταση των ‘‘ξενώνων’’. Ωστόσο, το εξειδικευμένο επίπεδο των τομέων του τουρισμού και των κατασκευών δεν δημιουργούν ευκαιρίες απασχόλησης στην πλειοψηφία των πολιτών

**Ο δείκτης τιμών καταναλωτή** μειώθηκε οριακά κατά 0,1% το 2018, σε σύγκριση με αύξηση 2,8% το 2017. Το αποτέλεσμα οφειλόταν κυρίως στη μείωση των τιμών των βασικών ειδών διατροφής και της ηλεκτρικής ενέργειας, λόγω των μεταβολών της πολιτικής στις επιδοτήσεις τροφίμων και στα τέλη της ηλεκτρικής ενέργειας. Η μείωση των τιμών ήταν πιο έντονη στις ‘‘ατόλες’’, με μέσο όρο -1,4% για το 2018. Δύο σημαντικοί συντελεστές ήταν τα τρόφιμα και τα μη αλκοολούχα ποτά (-0,9% ετησίως), καθώς και η στέγαση και οι υπηρεσίες κοινής ωφέλειας (-9,4% ετησίως).

Το έλλειμμα του **ισοζυγίου τρεχουσών συναλλαγών** ήταν 24% το 2018 έναντι 22% το 2017. Το έλλειμμα του εμπορικού ισοζυγίου αυξήθηκε στο πλαίσιο της υποτονικής απόδοσης των εξαγωγών αγαθών (συρρίκνωση 1,6%) και της ταχείας αύξησης των εισαγωγών αγαθών (16,1%) που συνδέεται με τα επενδυτικά σχέδια. Στον τομέα των υπηρεσιών, οι εξαγωγές παρουσίασαν έντονη άνοδο (10,7% σε ετήσια βάση) χάρη στις ισχυρές εισπράξεις από τον τουρισμό. Το έλλειμμα του ισοζυγίου τρεχουσών συναλλαγών χρηματοδοτήθηκε κυρίως μέσω ροών αναπτυξιακής βοήθειας και άμεσων επενδύσεων Τα ακαθάριστα επίσημα αποθέματα αυξήθηκαν στα 758 εκατομμύρια δολάρια το Δεκέμβριο του 2018, έναντι 586 εκατομμυρίων δολαρίων το προηγούμενο έτος.

**Το δημοσιονομικό έλλειμμα** διαμορφώθηκε γύρω στο 4,3% του ΑΕΠ το 2018. Οι συνολικές δαπάνες αυξήθηκαν κατά 13,3% μεταξύ 2017 και 2018, ενώ τα έσοδα και η αναπτυξιακή βοήθεια αυξήθηκαν μόνο κατά 6,9%. Οι αυξήσεις των δαπανών οφείλονται στις δαπάνες για επιδοτήσεις (3,6% των συνολικών δαπανών), στο πρόγραμμα υγείας ‘‘Aasandha’’ (2,5%), στις επιδοτήσεις προς τους εργαζόμενους (1,9%) και στις δαπάνες για τόκους (1,5%). Από την πλευρά των εσόδων, η ετήσια είσπραξη του τέλους ανάπτυξης του αεροδρομίου συνέβαλε στην αύξηση των εσόδων. Με την σειρά της η ισχυρή ανάπτυξη συνέβαλε θετικά στη δυναμική του χρέους (70% του ΑΕΠ το 2018).

Ο **δείκτης της επίσημης φτώχειας** ανήλθε στο 8,2% του πηθυσμού το 2016. Το 6,6% του πληθυσμού βρίσκεται κάτω από το όριο της φτώχειας των 5,50 USD ανά άτομο την ημέρα, σε όρους ισοτιμίας αγοραστικής δύναμης του 2011. Ωστόσο, μεγάλο ποσοστό του πληθυσμού συγκεντρώνεται ακριβώς πάνω από το όριο της φτώχειας και είναι ευάλωτο στις συναλλαγματικές αυξομειώσεις και στις τιμές εισαγωγής βασικών ειδών διατροφής. Η μέση δαπάνη του φτωχότερου 40% του πληθυσμού είναι 2,5 φορές χαμηλότερη σε σύγκριση με το 60% του πληθυσμού. Επιπλέον, οι μεγάλες χωροταξικές ανισότητες εξακολουθούν να υφίστανται με άνω του 90% των φτωχών να ζουν σε απομακρυσμένες ‘‘ατόλες’’.

**Η ανεργία** των νέων είναι ιδιαίτερα υψηλή (15,3%), ενώ οι νεαροί άνδρες έχουν 1,5 περισσότερες πιθανότητες να είναι άνεργοι από τις νεαρές γυναίκες και 6 φορές αντίστοιχες πιθανότητες από τους αντίστοιχους ενήλικες. Οι θέσεις εργασίας του δημόσιου τομέα αντιπροσωπεύουν το 40% της συνολικής απασχόλησης. Τα γενναιόδωρα συνταξιοδοτικά και ασφαλιστικά προγράμματα καθώς και τα άλλα οφέλη που συνδέονται με την απασχόληση στο δημόσιο τομέα, δεν παροτρύνουν τους νέους να αναλάβουν ευκαιρίες στον ιδιωτικό τομέα.

Ο **ρυθμός αύξησης του πραγματικού ΑΕΠ** αναμένεται να μειωθεί σταδιακά στο 5,2% έως το 2020, καθώς η αύξηση του τουριστικού τομέα αναμένεται να παρουσιάσει κάμψη μετά από δεκαετίες υψηλών ρυθμών ανάπτυξης και ο κατασκευαστικός κλάδος σταδιακά θα μειωθεί. Ο τουρισμός προβλέπεται να συνεχίσει να αποτελεί τον κύριο μοχλό ανόδου, καθώς οι πρόσφατες επενδύσεις σε υποδομές βοηθούν στην απομάκρυνση των σημείων συμφόρησης στον τομέα της φιλοξενίας.

**Προκλήσεις.**

Βραχυπρόθεσμα, η οικονομία αντιμετωπίζει αρκετούς κινδύνους. Οι εξωτερικοί κίνδυνοι οφείλονται στον αυξανόμενο διεθνώς εμπορικό ανταγωνισμό και στην επιβράδυνση της ανάπτυξης στις προηγμένες οικονομίες όπως και στην Κίνα. Οι τάσεις αυτές οι οποίες θα επηρεάσουν αρνητικά τον τουρισμό των Μαλδιβών και θα μπορούσαν να υπονομεύσουν τις εξαγωγές τους. Οι αυστηρότερες παγκόσμιες οικονομικές συνθήκες θα μπορούσαν να αυξήσουν επίσης το κόστος του δανεισμού.

Οι μεσοπρόθεσμες προοπτικές μπορεί να καταστούν επίσης δύσκολες, αντιμετωπίζοντας μεγάλες δημοσιονομικές ανισορροπίες, με τους εξωτερικούς παράγοντες να καθίστανται λιγότερο ευνοϊκοί.

       Η διατήρηση της ανάπτυξης και η άνοδος των μεσοπρόθεσμων προοπτικών της θα εξαρτηθούν από δράσεις που θα καταστήσουν την οικονομία των Μαλδιβών πιο ανταγωνιστική και θα δημιουργήσουν ένα πιο ευνοϊκό περιβάλλον για επενδύσεις του ιδιωτικού τομέα. Το υψηλό και αυξανόμενο επίπεδο δημόσιου χρέους πρέπει να αντιμετωπιστεί προσεκτικά για να μειωθούν οι κίνδυνοι των δημόσιων οικονομικών.

Μακροπρόθεσμα, οι Μαλδίβες παραμένουν ιδιαίτερα ευάλωτες στην κλιματική αλλαγή.

Η βασική πρόκληση για τις Μαλδίβες είναι να επιτευχθεί η κατάλληλη ισορροπία μεταξύ της πραγματοποίησης μεγάλων επενδύσεων που απαιτούνται για να καλυφθούν τα υφιστάμενα κενά υποδομών και τη διαχείριση της ταχείας συσσώρευσης δημόσιου χρέους. Η κάλυψη των δαπανών και η βελτίωση της αποτελεσματικότητας των κοινωνικών παροχών είναι βασικοί τομείς που απαιτούν προσοχή. Το συνολικό επίπεδο χρέωσης είναι υψηλό και η κάλυψη των αποθεματικών είναι χαμηλή. Ο μεγάλος όγκος των εξωτερικών δανείων και οι εγγυήσεις σε μη ευνοϊκούς όρους για τη χρηματοδότηση έργων υποδομής αντιπροσωπεύουν σημαντικούς κινδύνους.

Όσον αφορά τα ελληνικά οικονομικά συμφέροντα στις Μαλδίβες, αυτά αφενός είναι σχεδόν ανύπαρκτα ή εμφανίζονται σποραδικά. Σαν παράδειγμα αναφέρουμε ότι μια ελληνική εταιρεία ανέλαβε το 2018, μέσω μειοδοτικού διαγωνισμού, έργο καθαρισμού υδάτων στην πρωτεύουσα του νησιού Male.

Βέβαια, η χώρα αυτή, μέχρι τώρα, δεν αποτέλεσε αντικείμενο ιδιαίτερου ενδιαφέροντος από μέρους της χώρας μας. Με εξαίρεση την συμμετοχή του Πρέσβυ κ. Π. Καλογερόπουλου σε διεθνή επενδυτική / αναπτυξιακή συνάντηση που πραγματοποιήθηκε στις Μαλδίβες ( βλ. σχετ. τηλ/μα Πρεσβείας μας) καμία άλλη ελληνική εμπορική ή οικονομική δράση δεν αναλήφθηκε στην χώρα αυτή μέχρι στιγμής.

Θεωρούμε ότι θα ήταν χρήσιμη μελλοντικά, η διοργάνωση περιορισμένης σε μέγεθος επιχειρηματικής αποστολής (π.χ. εξοπλισμός ξενοδοχείων, διαχείριση αποβλήτων, εναλλακτικές μορφές ενέργειας κλπ) σε συνδυασμό με άλλο γειτονικό οικονομικό ‘‘πόλο’’ (π.χ. Βομβάη, Σρι Λάνκα κλπ).

---------------------------------------------------------------------------------